Loys, par la grâce de Dieu, roy de France, scavoir faisons à tous présens et avenir, nous avoir receu l’humble supplication de nos chers et bien amez les eschevins, manans et habitans de nostre ville et chastel de Talant, contenant que par feus de bonne mémoire les ducs de Bourgoingne, noz prédécesseurs cui Dieu pardoint, ont esté donnés et octroyés aus dits supplians plusieurs beaulx et grans previleges, franchises et libertez, lesquels leur ont esté confermés par noz prédécesseurs roys, et mesmement par feu nostre très cher seigneur et cousin le roy Charles, dernier décédé, que Dieu absoille, aynsy qu’il appert par ses lettres de chartres cy attachées, soubs le contre scel de nostre chancellerie. Au moyen de quoy iceulx supplians et leurs prédécesseurs ont bien et deument joy et usé d’iceulx previleges et encores font de présent; mais ils doubtent que obstant ce qu’ils n’ont eu de nous, puis nostre advénement à la couronne, aucunes lettres de confirmation, ratiffication et approbation des dits previleges, franchises et libertez, nostre procureur ou autres, leur voulussent au temps advenir donner quelque trouble ou empeschement en la joïssance d’iceulx, s’ils n’avoient sur ce nos dittes lettres de confirmation, en nous humblement requérant icelles. Pour ce est il que nous, ces choses considérées, qui désirons entretenir, maintenir et garder les dits supplians en tous et chacuns leurs dits previleges, franchises et libertez, et les traiter favorablement en leurs affaires, inclinans pour ce libérallement à leur supplication et requeste, pour les causes dessus dites et autres considérations à ce nous mouvans, avons iceulx previleges, franchises et libertez ainsi que dit est octroyés ausdits supplians par noz dits prédécesseurs ducs de Bourgoigne, en les ayans pour agréables, loués, confermés, ratiffiés et approuvés, et par la teneur de ces présentes, de nostre grâce especial, plaine puissance et authorité royal, louons, confermons, ratiffions et approuvons, voulons et nous plait que d’iceulx les dits supplians et leurs successeurs joyssent et usent doresnavant plainement et paisiblement de point en point, selon leur forme et teneur, tant et si avant qu’ils et leurs prédécesseurs en ont par cy devant bien et deument joy et usé, joissent et usent de présent. Si donnons en mandement par ces mesmes présentes à noz amés et féaulx conseillers les gens tenans nostre court de Parlement et de noz comptes à Dijon, et à tous noz autres justiciers et officiers, ou à leurs lieutenants, et à chacun d’eulx si comme à luy appartiendra, que de nos présentes grâce, confirmation, ratiffication et approbation, ensemble des dits previleges, franchises, libertez et de tout l’effet contenu es dittes lettres de chartres et en ces dittes présentes, ils facent, souffrent, permettent et laissent les dits supplians, eschevins, manans et habitans de nos dittes ville et chastel de Talant, et leurs successeurs joyr et user plainement et paisiblement, sans en ce leur faire, mettre ou donner, ne souffrir estre fait, mis ou donné, ores ne pour le temp avenir, aucun arrest, destourbier ou empeschement en quelque manière que ce soit, lequel si fait, mis ou donné leur avoit esté ou estoit, le mettent ou fassent mettre incontinant et sans délais à plainne délivrance et au premier estat et dehu. Car tel est nostre plaisir. Et affin que ce soit chose ferme et estable à toujours, nous avons fait mettre nostre scel à ces dites présentes, sauf en autres choses nostre droict et l’autruy en toutes. Donné à Dijon, au mois d’avril l’an de grâce mil cinq cent ung, et de nostre règne le quatriesme. § Par le Roy, à la relation du Conseil, GARBOT.